Lover for Evangelisk Luthersk Misjonslag

§ 1 Evangelisk Luthersk Misjonslag er et åndelig hjem og arbeidslag for kristne venner som ønsker å utbre Bibelens budskap i Norge og på misjonsmarken.

§ 2 Arbeidet grunnes på Den Hellige Skrift, forstått og brukt i lys av Bibelens eget Kristus-vitnesbyrd og nedfelt i den evangelisk-lutherske trosbekjennelse og den rosenianske tradisjon.

§ 3 Evangelisk Luthersk Misjonslag ledes av et landsstyre av mannlige medlemmer, valgt på organisasjonens årsmøte som holdes hvert andre år. Landsstyret har hyrde- og læreansvar og er å anse som et eldsteråd i Evangelisk Luthersk Misjonslag.

§ 4 Landsstyret har 5 medlemmer, valgt for fire år om gangen av årsmøtet. På første årsmøte velges 3 for fire år og 2 for to år, slik at 2 og 3 går ut ved annethvert årsmøte. Årsmøtet velger også 2 varamenn til landsstyret for én periode om gangen. Første varamann møter i landsstyret uten stemmerett. Styret konstituerer seg selv i hver periode med formann, nestformann og referent.

§ 5 Valgnemnda har 3 medlemmer, valgt for tre perioder om gangen, slik at en står på valg ved hvert årsmøte. Det velges også to varamedlemmer. På første årsmøte trekkes det lodd om hvem som skal sitte for henholdsvis en, to og tre perioder. Nemnda ledes av den som sitter i sin siste periode. Hvis et medlem i valgnemda velges til landsstyret, overtar 1. varamedlem dennes plass i valgnemda.

§ 6 Evangelisk Luthersk Misjonslag har en felleskasse. Landsstyret kaller kasserer. Ved bruk av regnskapsbyrå bortfaller behovet for revisjon. Årsmøtet velger 2 revisorer, valgt for to perioder om gangen, slik at en står på valg ved hvert årsmøte. På første årsmøte trekkes det lodd om hvem som skal sitte for henholdsvis en og to perioder.

§ 7 Landsstyrets oppgave er å kalle arbeidere og våke over deres forkynnelse, livsførsel og arbeidsvilkår. Dette gjelder både i Norge og på misjonsmarken. Ellers skal landsstyret ta seg av saker som kommer opp og til enhver tid søke å utnytte de muligheter som gis til evangeliets fremme. Landsstyret kan til dette arbeidet knytte til seg en sekretær med særlig ansvar for forkynnervirksomheten og en misjonssekretær med ansvar for arbeidet ute. Disse kan møte i landsstyrets møter uten stemmerett.

§ 8 Hvert annet år kaller landsstyret sammen til årsmøte, gjerne i forbindelse med en sommerbibelskole. Stemmerett har alle troende som har fylt 18 år, er innmeldt ved sommerbibelskolen, kjenner seg hjemme i den luthersk-rosenianske forkynnelse og støtter opp om arbeidet i Evangelisk Luthersk Misjonslag og kan stille seg bak Misjonslagets grunnregler, da særlig § 1-3 som ikke kan forandres. De som ønsker å være med å stemme, må ved innmelding til sommerbibelskolen gi særskilt melding om dette.

§ 9 Årsmøtet er øverste myndighet i Evangelisk Luthersk Misjonslag med unntak av lærespørsmål som defineres, behandles og avgjøres i landsstyret. Årsmøtet skal godkjenne styrets arbeid, årsmelding og regnskap og ellers ta avgjørelse i saker som kommer opp.

§ 10 Denne paragraf og paragrafene 1, 2 og 3 kan ikke forandres.

§ 11 Årsmøtet kan forandre de andre paragrafene. For gyldig vedtak om lovendring kreves 2/3 flertall. Framlegg til saker som skal opp på årsmøtet må sendes landsstyret i god tid, - minst tre måneder før årsmøtet. Vedtatt på 1. årsmøte i ELM på IMI Stølen i Oppdal, 22.07.2005.

§5 endret av årsmøtet på KVS Bygland 10.08.2013.

§ 6 endret av årsmøte på KVS Bygland 07.08.2015.